दार बौहरे हो गये थे।
धन और प्रतिष्ठा बढ़ी, तो ब्राह्यण समाज की बिरादरी-पंचायतों में वे पंच बनाये जाने लगे। गाँव की ग्रामीण पंचायतों में भी वे सर्वमान्य पंच बन गये। ज्यों-ज्यों इज्जत मिली, त्यों-त्यों वे छुआछूत और ब्राह्यणी संस्कारों के प्रति ज़्यादा कठोर होते चले गये। इस प्रतिष्ठा और मान-सम्मान ने उनके मन पर ऐसा असर छोड़ा कि वे कालका भैया के दूसरे ब्याह की बात तक नहीं सोच पाये। दरअसल कालका भैया को अब इस उमर में कोई कुंवारी लड़की तो देता नहीं, हाँ कोई विधवा या परित्यक्ता ब्राह्यणी मिल पाती। ऐसी औरत ले आने से चम्पा प्रसाद की सारी इज्जत धूल में मिल जाती।
शुरूआत में तो अम्माँ के पास जब-तब कालका भैया की बदचलनी की शिकायतें आतीं तो अम्माँ उन्हे खूब डांटतीं और वे चुप बने सुनते रहते। पर बाद में वे बेशर्म और उग्र होने लगे। एक बार खेती के मईदार (हलवाहे) नत्था की परित्यक्ता बहन झुमकी से सम्बंध बने और अम्माँ ने उनको रोका तो उन्होने अम्माँ को खूब खरी-खोटी सुनाई थीं। उनका तर्क था कि अम्माँ सिर्फ़ चम्पा प्रसाद और उसके बच्चों की फिकर करती हैं, कालकाप्रसाद की उन्हें कोई चिन्ता नहीं है। इसी तरह जब एक बाल विधवा गाँव के स्कूल में मास्टरनी बनकर आयी और कालका भैया का उससे परिचय बढ़ गया तो उनका स्कूल में ज़्यादा आना-जाना होने लगा, तब अम्माँ ने उन्हें टोका तो कालका भैया ऐसे ही बिफर पड़े थे। दरअसल खेती पाती संभालने का हुनर तो घर में सिर्फ़ उन्हीं के पास था, चम्पा प्रसाद तो ऊपरी उठा-धराई करते थे। इसलिए कालकाप्रसाद को खुद के पसीना पर बड़ा घमण्ड था और सब लोग उनसे दबते भी थे।
अभी साल भर पहले की बात है। उस रात अम्माँ को अचानक हैजा हुआ, तो उन्हें तुरन्त ही मोटर सायकिल पर बिठा के कस्बे तक भागे गये। सारा घर पर